## Carlos Mazón: “Destinarem 1.400 milions d’euros dels pressupostos DANA 2025 a desenrotllar obra pública”

*** Destaca que la Generalitat “ha mobilitzat més de 930 milions d’euros en contractes d’emergència en només sis mesos, dels quals 371 s’han invertit en actuacions immediates d’obra civil”
* Destaca l’obra pública com a “part de la identitat i el desenrotllament de la Comunitat Valenciana i sinònim de connexió entre territoris, protecció de persones i béns, prevenció i resposta a les crisis”
* Agraïx a les empreses integrades en FECOVAL l’“esforç de solidaritat en els primers moments després de les riuades i la seua implicació en el procés de reconstrucció”**

**València.**

El president de la Generalitat, Carlos Mazón, ha anunciat que, dels 2.364 milions d’euros del pressupost DANA 2025, “destinarem 1.400 milions a desenrotllar obra pública”.

El cap del Consell ha recordat que, en el procés de reconstrucció de les zones afectades, “hem mobilitzat més de 930 milions d’euros en contractes d’emergència en només sis mesos, dels quals uns 371 milions d’euros s’han invertit en actuacions immediates d’obra civil”.

Així, ha destacat l’obra pública com a “part de la identitat i del desenrotllament de la Comunitat Valenciana” durant la seua intervenció en el 40 aniversari de la Federació de Contractistes d’Obra Pública de la Comunitat Valenciana (FECOVAL).

Carlos Mazón ha assenyalat que la construcció d’infraestructures públiques és “sinònim de connexió entre territoris, protecció de persones i béns i de prevenció i resposta a les crisis”, la qual cosa desemboca en “una major competitivitat i desenrotllament econòmic, atés que crea ocupació, garantix educació i sanitat, a més de fomentar la ciència, la cultura i l’esport”.

En este sentit, ha indicat que “l’obra pública és la ferramenta amb la qual millorem el nostre present i la llavor del nostre futur” i ha valorat que “esta convicció és la que ha encoratjat la trajectòria de FECOVAL al llarg dels seus 40 anys de vida”.

Així, ha destacat que, sense les empreses integrades en la Federació, “el desenrotllament que ha experimentat la nostra terra no hauria sigut materialment ni físicament concebible”, i els ha traslladat el seu agraïment per l’“esforç de solidaritat en els primers moments després de les riuades, al desplegar més de 5.000 treballadors i un miler de màquines en les zones afectades, així com per continuar formant part del procés de recuperació”.

**40 aniversari FECOVAL**

El president de la Generalitat ha assistit al 40 aniversari de la Federació de Contractistes d’Obra Pública de la Comunitat Valenciana (FECOVAL) acompanyat per la vicepresidenta primera i consellera de Servicis Socials, Igualtat i Vivenda, Susana Camarero; el vicepresident segon i conseller per a la Reconstrucció Econòmica i Social de la Comunitat Valenciana, Francisco José Gan Pampols, diferents membres del Consell i per l’alcaldessa de València, María José Catalá.

Durant l’acte, s’ha entregat el Premi Institució 2025 a la Junta Superior de Contractació Administrativa de la Generalitat Valenciana i el Premi Personalitat 2025 a Fernando Ugena Carrasco, subdirector d’Operacions d’Adif.

El Premi Obra Destacada 2025 l’ha rebut la passarel·la de la solidaritat Jorge Meliá Lafarga i s’ha entregat a l’empresa constructora CHM, al director de l’obra Jorge Meliá a títol pòstum i a la Conselleria de Medi Ambient, Infraestructures i Territori com a empresa licitadora del projecte.

Així mateix, s’han entregat les insígnies d’or FECOVAL a sis expresidents de la Federació.

Fecha: 08/05/2025